ศึกลิเบียลามดันเงินเฟ้อไทยพุ่งไม่หยุด
สศค. เผย สถานการณ์ความรุนแรงในประเทศลิเบีย ส่งราคาน้ำมันดิบในตลาดโลกปรับตัวสูงขึ้น ดันเงินเฟ้อไทยพุ่งตาม
3 มี.ค. 2554

สศค. เผย สถานการณ์ความรุนแรงในประเทศลิเบีย ส่งราคาน้ำมันดิบในตลาดโลกปรับตัวสูงขึ้น ดันเงินเฟ้อไทยพุ่งตาม
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า สถานการณ์ความรุนแรงในประเทศลิเบีย จะส่งผลกระทบโดยตรงต่อราคาน้ำมันดิบในตลาดโลกให้ปรับตัวสูงขึ้น เนื่องจากประเทศลิเบียเป็นประเทศผลิตน้ำมันดิบรายใหญ่ของโลก
นอกจากนี้ หากเหตุประท้วงลิเบียลุกลามไปต่อเนื่อง โดยเฉพาะประเทศผู้ผลิตอันดับหนึ่งคือ ซาอุดิอาระเบีย จะกระทบต่อราคาน้ำมันโลกให้พุ่งขึ้นไปอีกส่งผลให้ สศค. อาจต้องปรับประมาณการจากเดิมที่คาดว่า ราคาน้ำมันดิบดูไบปี 2554 จะอยู่ที่ 83 เหรียญสหรัฐต่อบาร์เรลให้สูงขึ้น ซึ่งจะกระทบต้นทุนการผลิตและภาวะเงินเฟ้อของไทย เนื่องจากน้ำมันเป็นต้นทุนการผลิตและการขนส่งที่สำคัญ